En 38-årig mand fra Hirtshals var så beruset, da han lørdag aften ved 19-tiden indfandt sig og spiste på restaurant Frida i Frederikshavn, at personalet valgte at vise ham vejen til døren. - Det blev han så sur over, at han valgte at slå ud efter personalet. Heldigvis blev ingen ramt, og han forlod stedet straks efter, fortæller vagtchef hos Nordjyllands Politi, Jes Falberg. Personalet ringede med det samme til politiet, og en patrulje var hurtigt fremme ved restauranten, hvor betjentene fandt og anholdt manden. - Nu ligger han i detentionen på politigården her i Aalborg og sover rusen ud, siger vagtchefen. Når han bliver ædru nok, skal han afhøres, inden det afgøres, om han skal tiltales.

Opsummering:
Det koster en tur i detentionen, hvis man er for fuld og slår ud efter restaurantpersonale.